钦定古今图书集成/明伦汇编/闺媛典/第002卷 > 易经 > 《渐卦》
## 钦定古今图书集成/明伦汇编/闺媛典/第002卷 > 易经 > 《渐卦》

《渐》：“女归吉”，利贞。

〈本义〉渐，渐，进也。为卦止于下而巽于上，为不遽进之义，有女归之象焉。又自二至五位皆得正，故其占为“女归吉”，而又戒以“利贞”也。〈大全〉中溪张氏曰：渐者，进以序而不迫之义。女，巽也。适人为归，故曰“女归。”以二体言，艮男下于巽女，亦为女归之义。故圣人取女归以明渐进之象，所以为吉。然女归固以渐为吉，而其利尤在于得正也。以中四爻而观，虽阴阳皆当位，惟三四相比，非正应也，惟二五相应为正，故曰“利贞。”汉上朱氏曰：女谓嫁曰归，自内而外也。《渐》专以女归为义，盖礼义廉耻之重，天下国家之本，无若女之归也。白云郭氏曰：“女归不以渐，则奔也。渐则为归，故女归以渐为吉。”临川吴氏曰：“聘则为妻，奔则为妾。”自纳采、问名、纳吉、纳征、请期、亲迎，六礼备而后成婚，女归之以渐如此。

《彖》曰：“渐之进也，女归吉也。”

〈传〉如《渐》之义、而进乃女归之“吉”也。谓正而有渐也。女归为大耳、他进亦然。